RÅDETS RESOLUTION af 18. september 1995 om udarbejdelse af den fremtidige lovgivningsmæssige ramme for teletjenester (95/C 258/01)

RÅDET FOR DEN EUROPÆISKE UNION,

som henviser til traktaten om oprettelse af Det Europæiske Fællesskab,

som henviser til Kommissionens meddelelse af 25. januar 1995 med titlen: »Grønbog om liberalisering af teleinfrastruktur og kabel-tv-net« og Kommissionens meddelelse om resultatet af høringen af de berørte parter,

som henviser til Rådets resolution 93/C 213/01 af 22. juli 1993 om forholdene inden for telekommunikationssektoren og behovet for yderligere udvikling på telekommunikationsmarkedet (1),

som henviser til Rådets resolution 94/C 48/01 af 7. februar 1994 om fastlæggelse af principper for et alment udbud af teletjenester (2),

som henviser til Rådets resolution 94/C 379/03 af 22. december 1994 om principper og tidsplan for liberalisering af teleinfrastrukturerne (3), og

som tager følgende i betragtning:

Ifølge resolution 93/C 213/01 og 94/C 379/03 skal teleinfrastrukturerne og de offentlige taletelefonitjenester liberaliseres pr. 1. januar 1998, dog med eventuelle overgangsperioder for visse medlemsstater; samtidig fastsættes det, at det almene udbud skal opretholdes og udvikles;

med disse resolutioner har Rådet opfordret til, at der hurtigt defineres en klar og stabil lovgivningsmæssig ramme inden for Unionen, hvorved der fastlægges fælles principper, som bl.a. garanterer levering og finansiering af et alment udbud, udarbejdelse af regler for sammenkobling, fastlæggelse af betingelser og procedurer for tildeling af licencer, loval konkurrence samt sammenlignelig og faktisk adgang til markedet, herunder også i tredjelande;

resolution 94/C 48/01 præciserer de væsentligste faktorer i et alment udbud af teletjenester i Unionen under konkurrenceprægede forhold, samtidig med at den bl.a. erkender betydningen af at sikre en passende finansiering og at sørge for, at definitionen af begrebet alment udbud udvikles i takt med den tekniske udvikling, markedets udvikling og ændringer i brugernes behov;

ved resolution 93/C 213/01 opfordres medlemsstaterne udtrykkeligt til at fremme en gradvis tilpasning af taksterne;

medlemsstaterne kan under overholdelse af proportionalitetsprincippet legitimt pålægge en række licenskategorier andre forpligtelser til offentlig tjeneste;

den lovgivningsmæssige ramme bør fastlægge betingelserne for loyal konkurrence, særlig ved hjælp af krav om gennemsigtige regnskaber og rimelig forvaltning af væsentlige ressourcer;

1. SER MED TILFREDSHED på offentliggørelsen af Kommissionens grønbog om liberalisering af teleinfrastruktur og kabel-tv-net og på den høring af alle berørte parter, som Kommissionen har iværksat på grundlag heraf, og NOTERER SIG den konsensus, der har aftegnet sig til fordel for, at der udarbejdes en passende lovgivningsmæssig ramme, som navnlig vedrører alment udbud, licenser og sammenkobling, hvilket skulle gøre det muligt at skabe loyal og dynamisk konkurrence i overensstemmelse med den tidsplan, der er fastsat i resolution 93/C 213/01 og 94/C 379/03;

2. ERKENDER, at en fuldstændig liberalisering af telesektoren vil have betydelige sociale og samfundsmæssige virkninger, og BEMÆRKER, at Kommissionen har skabt et forum for undersøgelse af de spørgsmål, der opstår, herunder navnlig udviklingstendensen i beskæftigelsen inden for denne sektor;

3. KONSTATERER, at følgende faktorer spiller en central rolle i forbindelse med udarbejdelsen af den fremtidige lovgivningsmæssige ramme for teletjenester inden for Unionen:

a) Hele sektoren skal underlægges almindelige konkurrencevilkår; dette skal ske ved:

- at der under overholdelse af nærhedsprincippet udarbejdes fælles principper for medlemsstaternes ordninger for almene tilladelser og individuelle licenser, som er baseret på kategorier af velafbalancerede rettigheder og pligter

- at der ikke sker nogen begrænsning af adgangen til markedet, medmindre dette retfærdiggøres ved objektive, gennemsigtige, forholdsmæssigt afpassede og ikke-diskriminerende kriterier, vedrørende navnlig disponibiliteten af knappe ressourcer

- at de nationale myndighedsorganer anvender objektive, gennemsigtige og ikke-diskriminerende tildelingskriterier og -procedurer

- at de væsentlige ressourcer, særlig frekvenser, kaldenumre og transitrettigheder, forvaltes effektivt, således at der sikres en ligelig behandling af markedets forskellige aktører under tilsyn af de kompetente nationale myndigheder

- at de almene tilladelsesordninger og de individuelle licenser gøres mere ensartede med henblik på at fremme udviklingen af net og tjenester på et tværeuropæisk grundlag.

b) Der skal opretholdes og udvikles et alment udbud af teletjenester i overensstemmelse med resolution 94/C 48/01; dette skal under overholdelse af principperne om gennemsigtighed, proportionalitet og ikke-diskrimination ske ved:

- at medlemsstaterne pålægger en række operatører at sikre et minimum af bestemte teletjenester af en given kvalitet og, på baggrund af specifikke nationale vilkår, til en overkommelig pris

- at Unionen vedtager fælles principper for fastlæggelsen af, hvilken finansiel godtgørelse sådanne forpligtelser kan berettige operatørerne til, idet det tillægges afgørende betydning at opnå den bedst mulige produktivitet ved levering af det almene udbud

- at medlemsstaterne, når det er nødvendigt, opstiller regler for beregning af de dermed forbundne eventuelle nettoudgifter samt en metode til fordeling heraf mellem markedets aktører; dette sker under tilsyn af de nationale myndighedsorganer.

c) Der skal, for at de endelige brugere fortsat kan kommunikere på alle måder, udarbejdes særlige bestemmelser for sammenkobling; dette skal give sig udslag i:

- at operatørerne i forbindelse med visse licens- og tilladelseskategorier skal have pligt til uden diskrimination at imødekomme rimelige anmodninger om sammenkobling, idet de ufravigelige krav dog overholdes

- at visse operatører, alt efter deres størrelse og stilling på markedet, og under hensyn til konkurrencesituationen, yderligere forpligtes til at offentliggøre et referenceudbud for sammenkobling og til at føre et passende omkostningsregnskab

- at der udarbejdes retningslinjer for kommerciel forhandling af sammenkoblingsaftaler, hvori de væsentligste vilkår for forhandlingen, herunder navnlig tidsplanen, på forhånd fastlægges på en objektiv, gennemsigtig og ikke-diskriminerende måde

- at hver part skal have mulighed for at anmode det nationale myndighedsorgan om at løse eventuelle tvister

- at de nationale myndighedsorganer i sidste instans og under overholdelse af proportionalitetsprincippet skal have mulighed for at påbyde sammenkoblingen for at beskytte afgørende samfundsinteresser.

d) Der skal sikres faktisk og sammenlignelig adgang til markederne, også i tredjelande, navnlig gennem drøftelser i det relevante regi;

4. ER ENIGT OM, at det i overensstemmelse med de procedurer, der er fastsat i traktaten, er nødvendigt at vedtage lovgivningsmæssige foranstaltninger, for at disse principper kan udmøntes i praksis inden for Unionen; disse foranstaltninger skal først og fremmest omhandle:

- liberalisering af samtlige teletjenester og teleinfrastrukturer efter de nærmere bestemmelser og inden for de overgangsperioder, der er fastsat i resolution 93/C 213/01 og 94/C 379/03

- tilpasning af ONP-foranstaltningerne til de fremtidige konkurrencevilkår

- opretholdelse og udvikling af et minimumsudbud af tjenester i hele Unionen samt fastlæggelse af fælles principper for finansiering af det almene udbud

- udarbejdelse af fælles bestemmelser for sammenkoblingen af net og tjenester

- indbyrdes tilnærmelse af medlemsstaternes ordninger for almene tilladelser og individuelle licenser;

5. BEKRÆFTER, at betingelserne for fastlæggelsen af Fællesskabets fremtidige politik på teleområdet skal tilvejebringes på grundlag af politisk enighed, der bygger på kompromiset fra december 1989, og NOTERER SIG, at Kommissionen støtter dette;

6. ANMODER Kommissionen om i overensstemmelse med den tidsplan, der er fastsat i resolution 93/C 213/01 og 94/C 379/03, inden den 1. januar 1996 at forelægge Europa-Parlamentet og Rådet alle de bestemmelser, som skal udgøre den lovgivningsmæssige ramme for teletjenester på fællesskabsplan i forbindelse med en fuldstændig liberalisering af sektoren;

7. OPFORDRER medlemsstaterne til at fremme indførelsen af dynamiske konkurrencevilkår ved:

- at fortsætte den nødvendige taksttilpasning for at etablere rationelle økonomiske vilkår for samtlige aktører og brugere, idet udviklingen af det almene udbud af teletjenester fortsat skal sikres

- så hurtigt som muligt at fastlægge og offentliggøre de ordninger for almene tilladelser og individuelle licenser, der skal gælde for telesektoren som helhed, med henblik på den fremtidige lovgivningsmæssige ramme på fællesskabsplan;

8. OPFORDRER Kommissionen og medlemsstaterne til at fortsætte høringerne om udarbejdelsen af den fremtidige lovgivningsmæssige ramme, navnlig i det ad hoc-udvalg af højtstående embedsmænd fra de nationale tilsynsmyndigheder, som blev nedsat ved resolution 93/C 02/05 (4);

9. UNDERSTREGER, at de vigtigste punkter i den lovgivningsmæssige ramme, der er fastlagt i denne resolution, samt den tidsplan, der er omhandlet i resolution 93/C 213/01 og 94/C 379/03, skal anvendes som forhandlingsgrundlag inden for Verdenshandelsorganisationen.

(1) EFT nr. C 213 af 6. 8. 1993, s. 1.

(2) EFT nr. C 48 af 16. 2. 1994, s. 1.

(3) EFT nr. C 379 af 31. 12. 1994, s. 4.

(4) EFT nr. C 2 af 6. 1. 1993, s. 5.